SGP รูด 4 วันราคาร่วง 17% นิวโลว์ในรอบ 6 เดือน สวนโบรกฯ คาดกำไร Q2 ฟื้นตัว
SGP รูด 4 วันราคาร่วง 17% นิวโลว์ในรอบ 6 เดือน สวนโบรกฯ คาดกำไร Q2/61 ฟื้นตัว ล่าสุด ณ เวลา 10.33 น. อยู่ที่ 10 บาท ลบ 1.20 บาท หรือ 10.71% สูงสุดที่ 11.30 บาท ต่ำสุดที่ 10 บาท ด้วยมูลค่าซื้อขาย 171.87 ล้านบาท
31 พ.ค. 2561

ผู้สื่อข่าวรายงานว่า ราคาหุ้น บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP ล่าสุด ณ เวลา 10.33 น. อยู่ที่ 10 บาท ลบ 1.20 บาท หรือ 10.71% สูงสุดที่ 11.30 บาท ต่ำสุดที่ 10 บาท ด้วยมูลค่าซื้อขาย 171.87 ล้านบาท

ทั้งนี้ SGP ปรับตัวลงต่อเนื่อง 4 วันติด นับตั้งแต่ราคาหุ้นอยู่ที่ระดับ 11.70 บาท เมื่อวันที่ 24 พ.ค.2561 ซึ่งเป็นการปรับตัวลง 1.70 บาท หรือคิดเป็น 17% และต่ำสุดในรอบ 6 เดือน นับตั้งแต่ราคาหุ้นอยู่ที่ระดับ 9.90 น. เมื่อวันที่ 3 พ.ย.2560
ด้าน นักวิเคราะห์ บล.เคจีไอ (ประเทศไทย) ระบุในบทวิเคราะห์ว่า ราคาแก็ส LPG ในตลาดโลก(สัญญาส่งมอบเดือน มิ.ย.) ปรับขึ้นมาที่ 570 ดอลลาร์สหรัฐฯ/ตัน หรือปรับขึ้นแล้ว +18% QTD ทำให้คาดว่าผลการดำเนินงานของ SGP ในไตรมาส 2/61 จะฟื้นตัวชัดเจนเมื่อเทียบจากไตรมาสก่อนและจะเห็นภาพ Turnaround เมื่อเทียบจากปีก่อน หลังจากที่ราคาแก็ส LPG ในไตรมาส 1/61 ลดลงถึง 17% QTD (จาก 580 ดอลลาร์สหรัฐฯ/ตัน เหลือ 480 ดอลลาร์สหรัฐฯ/ตัน)
รวมทั้ง 2) ธุรกิจโรงไฟฟ้าขนาด 230 MW (ถือหุ้น 36%) และอีก 10MW (ถือหุ้น 33%) เริ่มการขายไฟ (COD) แล้ว จะเป็นอีกธุรกิจที่ช่วยลดความผันผวนของราคาแก็ส LPG ขาลง (ทำให้ไตรมาส 1/61 ยังยืนกำไรได้ไม่ขาดทุน)